Nyheder og nyhedsarkiv - PLA - Holder din praksis ferielukket mellem jul og nytår?
Holder din klinik lukket mellem jul og nytår, skal du huske at gemme (og varsle) en del af medarbejderens restferie til disse dage.
Medarbejdere, der er omfattet af de to PLA-overenskomster for konsultationspersonale, har overenskomstfastsatte fridage juleaftensdag og nytårsaftensdag, ligesom de har ret til betalt fravær på helligdagene omkring jul og nytår (1. og 2. juledag og nytårsdag).
Men som altid er der også arbejdsdage mellem jul og nytår. I år drejer det sig om den 27. og den 30. december.
Ferieloven indeholder en særlig regel for virksomheder, der holder ferielukket mellem jul og nytår.
Medarbejdere, der har optjent mere end 15 dages ferie til afholdelse i indeværende ferieår, kan I pålægge, med én måneds varsel, at de skal holde ferie på arbejdsdagene mellem jul og nytår. Medarbejderen kan have optjent feriepengene hos jer eller hos en tidligere arbejdsgiver, men I kan kun pålægge medarbejderen ferie, hvis hun har feriedage tilbage. Har I ikke varslet feriedage til afholdelse mellem jul og nytår, og/eller reserveret feriedage, og holder klinikken ferielukket, kommer praksis til at betale for medarbejderens fravær. Det samme gælder, hvis I holder lukket den 23. december.
Har medarbejderen derimod optjent 15 dage eller mindre, hos jer eller tidligere arbejdsgiver, kan I bestemme, at medarbejderen skal holde fri uden løn mellem jul og nytår. Også her gælder, at dette skal ske med et varsel på en måned.